দুর্গোৎসব শেষ। আজ, শুক্রবার বিকেলে উৎসব রেড রোডে।
কলকাতার সেরা এবং ‘বিশ্ব বাংলা শারদ সম্মান’ পাওয়া ৩৯টি পুজো নিয়ে শোভাযাত্রা হবে। বৃহস্পতিবার পুজো কমিটিগুলির সঙ্গে বৈঠক করেন পুলিশের পদস্থ অফিসারেরা। একেকটি পুজো কমিটি তিন থেকে পাঁচটি লরি ব্যবহার করতে পারবে। পুজোর সঙ্গে যুক্ত ১০০ জন শোভাযাত্রায় হাঁটতে পারবেন। মূল মঞ্চের (যেখানে মুখ্যমন্ত্রী-সহ অন্য মন্ত্রী, শীর্ষ আমলারা থাকবেন) সামনে সাংস্কৃতিক অনুষ্ঠানের জন্য তিন মিনিট সুযোগ পাবে পুজো কমিটিগুলি। ফোর্ট উইলিয়ামের দক্ষিণ গেট থেকে ট্যাবলোগুলি রেড রোড হয়ে বিসর্জনের উদ্দেশ্যে রওনা হবে। 
নিরাপত্তার কারণে ১,৫০০ পুলিশকর্মী ছাড়াও থাকছে আটটি ওয়াচ টাওয়ার, চারটি কুইক অ্যাকশন টিম, একাধিক পুলিশ সহায়তা বুথ, অ্যাম্বুল্যান্স, চারটি জায়ান্ট স্ক্রিন।